CELEX: 32018D0808(01)
Language: hu
Date: 2018-07-24 00:00:00
Title: A Bizottság határozata (2018. július 24.) a törökországi menekülteket támogató eszközről és a C(2015) 9500 bizottsági határozatnak a törökországi menekülteket támogató eszközhöz való hozzájárulás tekintetében történő módosításáról

8.8.2018   
               
               
                  HU
               
               
                  Az Európai Unió Hivatalos Lapja
               
               
                  C 278/3
               
            
         A BIZOTTSÁG HATÁROZATA
         (2018. július 24.)
         a törökországi menekülteket támogató eszközről és a C(2015) 9500 bizottsági határozatnak a törökországi menekülteket támogató eszközhöz való hozzájárulás tekintetében történő módosításáról
         (2018/C 278/03)
         
            INDOKOLÁS
         
         
            A törökországi menekülteket támogató eszközről és a C(2015) 9500 bizottsági határozatnak a törökországi menekülteket támogató eszközhöz való hozzájárulás tekintetében történő módosításáról szóló bizottsági határozat elfogadása
         
         A törökországi menekülteket támogató eszközt 2015-ben hozták létre a törökországi menekültek támogatása melletti uniós kötelezettségvállalás meggyőző bizonyítására. Az eszköz humanitárius és nem humanitárius támogatást nyújt, azzal a céllal, hogy segítse Törökországot a menekültek befogadása érdekében kifejtett erőfeszítéseiben. Az eszköz keretében nyújtott támogatás 2016-ra és 2017-re vonatkozó első részletének összege 3 milliárd EUR volt.
         A törökországi menekülteket támogató eszköz első részletének igénybevétele sikeres volt. Az eszköz összesen 3 milliárd EUR összegű operatív keretét a 2016. márciusi EU–Törökország nyilatkozattól számított 21 hónap alatt irányozták elő, különítették el és kötötték le. A támogató eszközről szóló második éves jelentés (1) összesen 72 projekt eredményeiről és végrehajtásáról tartalmaz részletes információkat. A jelentés kézzelfogható eredményeket erősít meg. Például a szükséghelyzeti szociális védőhálóból folyósított havi készpénz-átutalások révén a legkiszolgáltatottabb helyzetben lévő, közel 1,2 millió menekült havi jövedelemtámogatáshoz jut; török nyelvoktatásban részesül 312 000 menekült státuszú gyermek, valamint 500 000 diák jut oktatási segédanyaghoz; továbbá közel 764 000 menekült vett részt egészségügyi alapellátás körébe tartozó konzultáción, továbbá több mint 217 000 szír menekült státuszú gyermek kapott oltást. A támogató eszköz kezelése partnerségi megközelítést tett lehetővé az EU és a tagállamok között, mivel a közös irányítás nem lehetett volna lehetséges, ha a támogatás kizárólag az uniós költségvetésből származott volna.
         Az EU-nak komoly érdeke fűződik ahhoz, hogy folytatódjék az, ami bizonyítottan jól működik. E bizottsági határozat célja annak biztosítása, hogy a támogatási eszköz értékes munkája folytatódhasson, az EU–Törökország nyilatkozatban meghatározottak szerint.
         Az EU–Törökország nyilatkozat megerősítette, hogy az EU 2018 végéig további 3 milliárd EUR-t mozgósít a támogatási eszközre, amennyiben a vonatkozó feltételek teljesülnek. A támogatási eszközből származó projektek folyamatosságának biztosítása, valamint a menekültek számára nyújtandó folyamatos támogatás érdekében ezért további támogatásról szóló határozatra van szükség. A Bizottság ezért a törökországi menekülteket támogató eszköz számára újabb 3 milliárd EUR elkülönítéséről szóló határozatot fogad el. A támogatási eszközre mozgósított 2016. és 2017. évi költségvetés összegét az uniós költségvetésből származó 1 milliárd EUR, valamint a tagállamok külső címzett bevételnek minősülő, 2 milliárd EUR összegű hozzájárulása tette ki. 2018. március 14-i határozatában (2) a Bizottság fenntartotta az uniós költségvetés és az uniós tagállamok hozzájárulása közötti arányt. További megbeszéléseket követően a Bizottság úgy határozott, hogy 2018–2019-re 2 milliárd EUR összegű hozzájárulást biztosít az uniós költségvetésből. A tagállamok 1 milliárd EUR összegű hozzájárulást nyújtanak külső címzett bevételként. Július 18-án aktualizálták az egyetértési megállapodást, amely keretet biztosít a tagállamok hozzájárulásainak mozgósítására.
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 210. cikke (2) bekezdésére és 214. cikke (6) bekezdésére,
         mivel:
         
                     (1)
                  
                  
                     A 2016. március 18-i EU–Törökország nyilatkozat (a továbbiakban: nyilatkozat) 6. pontja kimondta, hogy az Unió további 3 000 000 000 EUR-t mozgósít a törökországi menekülteket támogató eszközre (a továbbiakban: eszköz) 2018 végéig, amennyiben az eszköz keretében első lépésként elkülönített 3 000 000 000 EUR teljes mértékben felhasználásra kerül, feltéve ha a vonatkozó feltételek teljesülnek.
                  
               
                     (2)
                  
                  
                     A tagállami kormányok képviselői 2016. február 3-án kidolgozták a törökországi menekülteket támogató eszközre vonatkozó irányítási és feltételrendszer-keretet létrehozó, az uniós tagállamok és a Bizottság között létrejött egyetértési megállapodást (a továbbiakban: egyetértési megállapodás). Az egyetértési megállapodást 2018. július 18-án aktualizálták.
                  
               
                     (3)
                  
                  
                     A hozzájárulások megoszlása az első részletnél a következőképpen alakult: 1 000 000 000 EUR származott az uniós költségvetésből, 2 000 000 000 EUR pedig a tagállamoktól.
                  
               
                     (4)
                  
                  
                     A Bizottság 2 000 000 000 EUR-t biztosít az uniós költségvetésből a második részletre. 1 000 000 000 EUR-t biztosítanak a tagállami hozzájárulásokból.
                  
               
                     (5)
                  
                  
                     A támogatás fokozatos felszabadítása az Európai Unió és a Török Köztársaság közötti megállapodás végrehajtásának folytatásától függ, amelynek célja a válság megoldására irányuló, az átmeneti védelem alatt álló személyek számára és a migrációkezelés keretében összehangolt erőfeszítéssel nyújtott támogatással kapcsolatos együttműködés erősítése.
                  
               
                     (6)
                  
                  
                     A tagállamok egyéni pénzügyi hozzájárulásait az uniós költségvetésbe külső címzett bevételként kell belefoglalni, az Unió általános költségvetésére alkalmazandó pénzügyi szabályokról szóló, 966/2012/EU, Euratom európai parlamenti és tanácsi rendelet (3) 21. cikke (2) bekezdésének b) pontjával összhangban. A Bizottságnak – amely a Szerződés 317. cikkével összhangban egyedüli felelősséggel rendelkezik az uniós költségvetés végrehajtásáért – az Unió nevében hozzájárulási igazolást kell kapnia a tagállamoktól. Az euróban kifejezett hozzájárulási igazolás lehetővé teszi a Bizottság számára, hogy az 1268/2012/EU felhatalmazáson alapuló bizottsági rendelet (4) 7. cikke (2) bekezdésével összhangban a megfelelő kötelezettségvállalási előirányzatot rendelkezésre bocsássa az említett igazolás kézhezvételekor. Az egyéni hozzájárulási igazolások alapját egyetlen minta fogja képezni, amely szükség esetén lehetővé tenné a konkrét szükségletekhez való alkalmazkodást.
                  
               
                     (7)
                  
                  
                     A humanitárius támogatással kapcsolatos határozatok és fellépések az 1257/96/EK tanácsi rendelettel (5) összhangban és a humanitárius segítségnyújtással kapcsolatos európai konszenzusban (6) meghatározott elvek szerint kerülnek végrehajtásra.
                  
               
                     (8)
                  
                  
                     A fenti indokok alapján a C(2015) 9500 tanácsi határozatot (7) ennek megfelelően módosítani kell,
                  
               A KÖVETKEZŐKÉPPEN HATÁROZOTT:
         
            1. cikk
            A C(2015) 9500 bizottsági határozat a következőképpen módosul:
            A 4. cikk helyébe a következő szöveg lép:
            
               
                  „(1)   Az eszköz a 2016–2017-es időszakra vonatkozóan 3 000 000 000 EUR-t kitevő összeget, a 2018–2019-es időszakra vonatkozóan pedig további 3 000 000 000 EUR-t hangol össze.
               
            
         
         
            2. cikk
            
               (1)   Ez a határozat az elfogadásának napján lép hatályba.
            
            
               (2)   Ezt a határozatot a Hivatalos Lapban ki kell hirdetni.
            
         
         
            Kelt Brüsszelben, 2018. július 24-én.
            
               
                  a Bizottság részéről
               
               Johannes HAHN
               
                  a Bizottság tagja
               
            
         
         
            (1)  A Bizottság 2018. március 14-i COM(2018) 91 közleménye.
         
            (2)  A Bizottság határozata (2018. március 14.) a törökországi menekülteket támogató eszközről és a C(2015) 9500 bizottsági határozatnak a törökországi menekülteket támogató eszközhöz való hozzájárulás tekintetében történő módosításáról (2018/C 106/05, HL C 106./4, 2018. március 21.).
         
            (3)  Az Európai Parlament és a Tanács 966/2012/EU, Euratom rendelete (2012. október 25.) az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
         
            (4)  HL L 362., 2012.12.31., 1. o.
         
         
            (5)  A Tanács 1257/96/EK rendelete (1996. június 20.) a humanitárius segítségnyújtásról (HL L 163., 1996.7.2., 1. o.).
         
            (6)  A Tanács és a tagállamok kormányainak a Tanács keretében ülésező képviselői, az Európai Parlament és az Európai Bizottság által elfogadott együttes nyilatkozat – „A humanitárius segítségnyújtással kapcsolatos európai konszenzus” (HL C 25., 2008.1.30., 1. o.).
         
            (7)  A 2016. február 10-i C(2016) 855 bizottsági határozat, a 2017. április 18-i C(2018) 1500 bizottsági határozat és a 2018. március 14-i C(2018) 1500 bizottsági határozat által módosítva.